P6_TA(2006)0500

Λευκή Βίβλος για την ευρωπαϊκή πολιτική επικοινωνίας

Ψήφισμα του Ευρωπαϊκού Κοινοβουλίου σχετικά με τη Λευκή Βίβλο για την ευρωπαϊκή πολιτική επικοινωνίας (2006/2087(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής, με θέμα "Λευκή Βίβλος για μια ευρωπαϊκή πολιτική επικοινωνίας" (COM(2006)0035),

- έχοντας υπόψη το Μέρος II της Συνθήκης ΕΚ,

- έχοντας υπόψη τα άρθρα 195, 211 και 308 της Συνθήκης ΕΚ,

- έχοντας υπόψη τα άρθρα 11, 41, 42 και 44 του Χάρτη Θεμελιωδών Δικαιωμάτων της Ευρωπαϊκής Ένωσης,

- έχοντας υπόψη τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου της 30ής Μαΐου 2001 για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής [1],

- έχοντας υπόψη την ανακοίνωση της Επιτροπής, με θέμα "Σχέδιο δράσης για τη βελτίωση της επικοινωνίας στην Ευρώπη από την Ευρωπαϊκή Επιτροπή" (SEC(2005)0985),

- έχοντας υπόψη την ανακοίνωση της Επιτροπής, με θέμα "Η συμβολή της Επιτροπής κατά την περίοδο προβληματισμού και πέραν αυτής: Σχέδιο Δ για δημοκρατία, διάλογο και δημόσια συζήτηση" (COM(2005)0494),

- έχοντας υπόψη το ψήφισμά του της 13ης Μαρτίου 2002, σχετικά με την ανακοίνωση της Επιτροπής για νέο πλαίσιο συνεργασίας σε δραστηριότητες της πολιτικής της Ευρωπαϊκής Ένωσης στον τομέα της πληροφόρησης και επικοινωνίας [2],

- έχοντας υπόψη το ψήφισμά του της 10ης Απριλίου 2003 σχετικά με τη στρατηγική ενημέρωσης και επικοινωνίας της Ευρωπαϊκής Ένωσης [3],

- έχοντας υπόψη το ψήφισμά του της 12ης Μαΐου 2005 για την εφαρμογή της στρατηγικής πληροφόρησης και επικοινωνίας της Ευρωπαϊκής Ένωσης [4],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Πολιτισμού και Παιδείας και τις γνωμοδοτήσεις της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και της Επιτροπής Συνταγματικών Υποθέσεων (A6-0365/2006),

A. λαμβάνοντας υπόψη ότι η επικοινωνία συνιστά σημαντικό στοιχείο τόσο σε μια αντιπροσωπευτική όσο και σε μια συμμετοχική δημοκρατία,

B. λαμβάνοντας υπόψη ότι για αυτόν τον λόγο ένα από τα ισχυρά σημεία των δημοκρατικών στοιχείων της ΕΕ αφορά τις δομές επικοινωνίας σε ευρωπαϊκό επίπεδο που συνδέουν τα θεσμικά όργανα με τους πολίτες,

Γ. λαμβάνοντας υπόψη ότι το δικαίωμα στην πληροφόρηση και η ελευθερία έκφρασης θα πρέπει να αποτελούν τον πυρήνα της δημοκρατίας στην Ευρώπη και να στηρίζουν τα πολιτικά συστήματα σε ευρωπαϊκό και εθνικό επίπεδο, και ότι, κατά συνέπεια, οι πληροφορίες θα πρέπει να είναι, στο μέτρο του δυνατού, διαθέσιμες στο κοινό,

Δ. λαμβάνοντας υπόψη ότι, από την εμπειρία των ευρωπαϊκών εκλογών και δημοψηφισμάτων, ενάγεται ότι αυτοί που είναι ενήμεροι και ενδιαφέρονται για τα ευρωπαϊκά θέματα είναι πιθανότερο να συμμετάσχουν, ενώ εκείνοι που στερούνται ενημέρωσης είναι πιθανότερο να μην συμμετάσχουν,

Ε. λαμβάνοντας υπόψη ότι επί του παρόντος δεν υπάρχει παγιωμένη ευρωπαϊκή δημόσια σφαίρα αλλά πολύ ζωηρές εθνικές δημόσιες σφαίρες· ότι οι εν λόγω εθνικές δημόσιες σφαίρες αποκαλύπτουν έντονες διακυμάνσεις όσον αφορά τον βαθμό στον οποίο συζητούνται τα ευρωπαϊκά θέματα καθώς και το περιεχόμενο των πληροφοριών,

ΣΤ. λαμβάνοντας υπόψη ότι θα ήταν σημαντική βελτίωση εάν τα ευρωπαϊκά θέματα αναδεικνύονταν περισσότερο στις εθνικές δημόσιες σφαίρες,

Ζ. λαμβάνοντας υπόψη ότι προκειμένου να δημιουργηθεί μια ευρωπαϊκή δημόσια σφαίρα ένα πρώτο βήμα θα ήταν να υπερνικηθεί η απομόνωση των εθνικών σφαιρών μέσω ευρωπαϊκής επικοινωνιακής δράσης· λαμβάνοντας υπόψη ότι αυτό συνδέεται άρρηκτα με τις πανευρωπαϊκές ή τουλάχιστον με τις διεθνικές δομές των μέσων ενημέρωσης,

Η. λαμβάνοντας υπόψη ότι υπάρχουν σαφείς ενδείξεις ελλιπούς ενημέρωσης των πολιτών για τα ευρωπαϊκά θέματα, γεγονός που αντικατοπτρίζεται στα αποτελέσματα των διαφόρων δημοσκοπήσεων του Ευρωβαρομέτρου,

Θ. λαμβάνοντας υπόψη ότι η επικοινωνία συνδέεται επίσης με το ζήτημα της διαφάνειας των απλοποιημένων ιαδικασιών, της ιθαγένειας και των κοινών αξιών,

Ι. επισημαίνοντας ότι τα ευρωπαϊκά θέματα και "η προστιθέμενη αξία" της κοινοτικής νομοθεσίας σπανίως ναγνωρίζονται κατά τη διάρκεια εθνικών συζητήσεων, δεδομένου ότι οι εγχώριοι πολιτικοί συχνά "πιστώονται" ευρωπαϊκές επιτυχίες, ενώ, αντιθέτως, σπεύδουν να επικρίνουν συχνά την ΕΕ για αποτυχίες πολιτικής ου προκύπτουν σε εθνικό επίπεδο,

ΙΑ. λαμβάνοντας υπόψη ότι το Ευρωπαϊκό Συμβούλιο των Βρυξελλών στις 16 και 17 Ιουνίου 2006 επανέφερε το θέμα της θεσμικής μεταρρύθμισης στην ημερήσια διάταξη,

ΙΒ. λαμβάνοντας υπόψη ότι ο στόχος μιας "περιόδου προβληματισμού" είναι να καταστεί η Ένωση δημοκρατικότερη και αποτελεσματικότερη και να "επανασυνδεθεί" με τους πολίτες της,

Πολιτική επικοινωνίας και ευρωπαϊκή δημόσια σφαίρα

1. εκφράζει την ικανοποίησή του για την παρουσίαση της Λευκής Βίβλου και συμφωνεί με τις προθέσεις της Επιτροπής να μετασχηματίσει την πολιτική επικοινωνίας σε αυτόνομη πολιτική με δικό της περιεχόμενο·

2. διαπιστώνει την ανάγκη βελτίωσης της επικοινωνίας μεταξύ της ΕΕ και των πολιτών της· υποστηρίζει συνεπώς την προσπάθεια επανεξέτασης του τρόπου με τον οποίο είναι οργανωμένη η επικοινωνία με τους πολίτες· υπογραμμίζει ότι η καλύτερη επικοινωνία δεν μπορεί να αντισταθμίσει τις ανεπαρκείς πολιτικές, μπορεί όμως να καταστήσει καλύτερα κατανοητές τις πολιτικές που εφαρμόζονται·

3. εκφράζει την ικανοποίησή του για το ότι η Επιτροπή αναγνωρίζει ότι η ενημέρωση ποτέ δεν μπορεί να διαχωριστεί από την πληροφορία που μεταδίδεται και πρέπει να αποτελεί διαδικασία που λειτουργεί αμφίδρομα, η οποία συνεπάγεται το να ακούγονται οι πολίτες, εκφράζει, ωστόσο, τη λύπη του για το ότι αυτές οι αρχές, που βεβαιώνονται στο προοίμιο της Λευκής Βίβλου, δεν οδηγούν σε καμιά πρακτική εφαρμογή· καλεί επομένως την Επιτροπή να διευκρινίσει με ποιον τρόπο σκοπεύει να λάβει υπόψη τη γνώμη των πολιτών και για αυτόν ακριβώς τον σκοπό προτείνει να ενσωματωθούν οι ενδεχόμενες πρωτοβουλίες των λοιπών θεσμικών οργάνων, όπως η πρωτοβουλία "Agora", όργανο συνεννόησης με τους εκπροσώπους της κοινωνίας των πολιτών που το Κοινοβούλιο αποφάσισε να στηρίξει·

4. προτρέπει την Επιτροπή να υποστηρίξει τη δημιουργία ευρωπαϊκής δημόσιας σφαίρας, η οsποία θα είναι δομημένη πρωτίστως με εθνικά, περιφερειακά και τοπικά μέσα ενημέρωσης, χωρίς ωστόσο να παραβλέπεται ο σημαντικός ρόλος που διαδραματίζουν οι ποιοτικές εθνικές και περιφερειακές εφημερίδες και η τηλεοπτική πληροφόρηση στην επαρκή κάλυψη των ευρωπαϊκών υποθέσεων και, για τον λόγο αυτό, ζητεί από τα κράτη μέλη να ενθαρρύνουν τους δημόσιους εθνικούς οπτικοακουστικούς σταθμούς να ενημερώνουν καταλλήλως τους πολίτες για τις πολιτικές που εφαρμόζονται σε ευρωπαϊκό επίπεδο·

5. σημειώνει ότι ο στόχος μιας ευρωπαϊκής πολιτικής επικοινωνίας δεν πρέπει να είναι η δημιουργία σφαίρας επικοινωνίας που ανταγωνίζεται τις εθνικές δημόσιες σφαίρες, αλλά μάλλον στενή ευθυγράμμιση των εθνικών συζητήσεων με τις συζητήσεις σε ευρωπαϊκό επίπεδο·

6. προτρέπει την Επιτροπή να λάβει υπόψη τις συγκεκριμένες προτάσεις που έχουν διατυπωθεί στο προαναφερθέν ψήφισμά του της 12ης Μαΐου 2005 κατά το σχεδιασμό πολιτικής επικοινωνίας·

Ορισμός κοινών αρχών

7. υποστηρίζει την ιδέα της θέσπισης αμφίδρομης επικοινωνίας μεταξύ της ΕΕ και των πολιτών της, η οποία θα είναι ικανή και πρόθυμη να ακούσει προσεκτικότερα αυτά που θέλουν να πουν οι πολίτες για την Ευρώπη· επισημαίνει, ωστόσο, ότι η ιδέα να καταστούν οι πολίτες κινητήριες δυνάμεις για τη συμμετοχή και το διάλογο δεν φαίνεται λογική, καθόσον δεν είναι οι πολίτες που πρέπει να αναζητούν πληροφορίες, αλλά, μάλλον οι πληροφορίες πρέπει να αναζητούν τους πολίτες·

8. θεωρεί ανάρμοστο να υποβληθεί το Κοινοβούλιο σε κώδικα δεοντολογίας που ρυθμίζει την επικοινωνία του με τους πολίτες της ΕΕ·

9. ζητεί από την Επιτροπή να προτείνει σχέδιο διοργανικής συμφωνίας που θα ορίζει τις κοινές αρχές που θα μπορούσαν να διέπουν τη συνεργασία μεταξύ των ευρωπαϊκών θεσμικών οργάνων στον τομέα της επικοινωνίας·

10. προτρέπει την Επιτροπή να διερευνήσει το ενδεχόμενο να ξεκινήσει πραγματικό κοινοτικό πρόγραμμα για την ενημέρωση και την επικοινωνία στην Ευρώπη, προκειμένου να βελτιώσει τους υφιστάμενους μηχανισμούς διοργανικής εταιρικής σχέσης στον εν λόγω τομέα· δηλώνει ότι σε περίπτωση που η Επιτροπή υποβάλει αντίστοιχη πρόταση, το Κοινοβούλιο θα συμμετάσχει πλήρως στον καθορισμό και τη διαμόρφωση του ακριβούς περιεχομένου και του πεδίου εφαρμογής του προγράμματος·

11. είναι της γνώμης ότι πρέπει να γίνει εντονότερη αναφορά στις αρχές και τις αξίες που περιλαμβάνονται στον Χάρτη Θεμελιωδών Δικαιωμάτων προκειμένου να καθοριστεί το πεδίο εφαρμογής της ευρωπαϊκής πολιτικής επικοινωνίας·

12. υπενθυμίζει ότι ο Χάρτης Θεμελιωδών Δικαιωμάτων ορίζει ήδη τα δικαιώματα των πολιτών στον τομέα της ενημέρωσης και ότι κάθε ενδεχόμενο νέο κείμενο θα πρέπει να σέβεται τα προνόμια του Κοινοβουλίου, ως αιρετής Συνέλευσης, ιδίως δε την αρμοδιότητά του να απευθύνεται ελεύθερα στους πολίτες ολόκληρης της Ένωσης· ζητεί από την Επιτροπή Συνταγματικών Υποθέσεων να αναλύσει την πιθανή φύση και το πιθανό περιεχόμενο μιας τέτοιας διοργανικής πράξης·

13. υπογραμμίζει τη σημασία ενός Συντάγματος για την Ευρώπη, το οποίο θα προσέδιδε στην Ένωση περισσότερο πολιτικό και δημοκρατικό χαρακτήρα και θα την καθιστούσε πιο ελκυστική στα μάτια των πολιτών· υπενθυμίζει ότι το Ευρωπαϊκό Κοινοβούλιο, το Συμβούλιο και η Επιτροπή έχουν την πολιτική ευθύνη να στηρίξουν την εν λόγω διαδικασία·

Ενίσχυση του ρόλου των πολιτών

14. χαιρετίζει την επιθυμία που επέδειξε η Επιτροπή να προβάλει την Ευρώπη σε όλα τα επίπεδα, με άλλα λόγια να παράσχει πληροφόρηση για τα ευρωπαϊκά θέματα σε εθνικό, περιφερειακό και τοπικό επίπεδο, προκειμένου να αποκεντρώσει το μήνυμα και υπογραμμίζει ότι πρέπει η επικοινωνία αυτή να πραγματοποιείται σε ιδιαίτερα τακτική βάση· χαιρετίζει το σχέδιο δράσης της Επιτροπής και αναμένει την άμεση εφαρμογή του·

15. εκτιμά ότι η ανάπτυξη ευρωπαϊκής διοίκησης εγγύτητας, ικανής να συνδράμει τις χιλιάδες των σημερινών σημείων υποδοχής και πληροφοριών για την Ευρώπη, θα συνέβαλλε στη δημιουργία σημαντικών άμεσων δεσμών μεταξύ της Ένωσης και των πολιτών της, διευκολύνοντας ιδίως την πρόσβαση των τελευταίων στις ευρωπαϊκές πρωτοβουλίες και στα ευρωπαϊκά προγράμματα που τους αφορούν· εκτιμά ότι τα γραφεία πληροφοριών της Επιτροπής και του Ευρωπαϊκού Κοινοβουλίου στα κράτη μέλη διαδραματίζουν σημαντικό ρόλο· θεωρεί, σε αυτό το πλαίσιο, ότι είναι απαραίτητο να επανεξεταστεί εξονυχιστικά το έργο που έχουν επιτελέσει έως τώρα τα εν λόγω γραφεία πληροφοριών, δεδομένου ότι η πολιτική δημοσίων σχέσεών τους δεν συγκεντρώνει το ενδιαφέρον των πολιτών και ότι οι πόροι που χρησιμοποιούνται για αυτόν τον σκοπό θα μπορούσαν να χρησιμοποιηθούν πολύ πιο αποτελεσματικά· εύχεται κατά συνέπεια αυτά να αποκτήσουν πιο ενεργό και λιγότερο γραφειοκρατικό χαρακτήρα·

16. εκφράζει την ικανοποίησή του για την πρωτοβουλία που ανέλαβε η Επιτροπή στον τομέα της διαφάνειας, τον Νοέμβριο 2005, όπου υπογραμμίζεται ότι τα υψηλά πρότυπα στον τομέα της διαφάνειας αποτελούν συστατικά στοιχεία της νομιμότητας κάθε σύγχρονης διοίκησης· οι ευρωπαίοι πολίτες δικαιούνται να αναμένουν από τους δημόσιους φορείς να επιδεικνύουν αποτελεσματικότητα, υπευθυνότητα και διάθεση προσφοράς·

17. θεωρεί τις περιφέρειες και τις πόλεις τις πιο κατάλληλες πλατφόρμες για την προώθηση της ιδέας της Ευρώπης μεταξύ των πολιτών και ζητεί τη συμμετοχή της Επιτροπής των Περιφερειών στην εφαρμογή μελλοντικής πολιτικής επικοινωνίας·

18. υποστηρίζει την ιδέα της ενίσχυσης των συζητήσεων στα εθνικά και περιφερειακά κοινοβούλια·

19. ενθαρρύνει τα εθνικά κοινοβούλια να ενισχύσουν τον ελεγκτικό ρόλο των κυβερνήσεών τους όταν δρουν στο πλαίσιο του Συμβουλίου, αυξάνοντας κατ' αυτόν τον τρόπο την ευαισθητοποίηση και τη δημοκρατική ευθύνη των θεσμικών οργάνων της ΕΕ·

20. υπογραμμίζει ότι τα εθνικά κοινοβούλια πρέπει να προσπαθήσουν να ενδιαφερθούν περισσότερο για τα ευρωπαϊκά νομοθετήματα σε πιο πρώιμο στάδιο της διαδικασίας λήψης αποφάσεων·

21. επισύρει την προσοχή στα Συμπεράσματα της Προεδρίας της Διάσκεψης των Προέδρων των Κοινοβουλίων της Ευρωπαϊκής Ένωσης, η οποία διεξήχθη στη Βουδαπέστη στις 6 και 7 Μαΐου 2005, και η οποία κάλεσε τα εθνικά κοινοβούλια να διεξαγάγουν ετήσια συζήτηση, κατά προτίμηση στο πλαίσιο της ολομέλειας, σχετικά με το ετήσιο νομοθετικό πρόγραμμα και το πρόγραμμα εργασιών της Επιτροπής,

22. υπογραμμίζει τη σημασία σύγκλησης διακοινοβουλευτικών φόρουμ σχετικά με το μέλλον της Ευρώπης, εκ των οποίων το έναθα συγκληθεί επ' ευκαιρία της 50ής επετείου των Συνθηκών της Ρώμης· ζητεί, στο πλαίσιο της ευρωπαϊκής πολιτικής επικοινωνίας, να ληφθούν υπόψη οι συζητήσεις σε επίπεδο εκπροσώπων των ευρωπαϊκών λαών·

23. υπογραμμίζει τη σημασία της πολιτικής αγωγής για την ευρωπαϊκή ολοκλήρωση· θεωρεί ότι η ύπαρξη ορισμένου επιπέδου αντίληψης για την Ευρώπη αποτελεί προϋπόθεση για επιτυχή διαδραστική επικοινωνία με την ΕΕ και μπορεί να συμβάλει στη συνειδητοποίηση της ιδιότητας του ευρωπαίου πολίτη·

24. εκφράζει τη λύπη του για τη διακοπή της στήριξης προς τομεακά προγράμματα με έντονο πολλαπλασιαστικό αποτέλεσμα όπως τα προγράμματα Leonardo da Vinci, Socrates και Erasmus, καθόσον αυτά τονίζουν την ευρωπαϊκή διάσταση και διευκολύνουν τη δημιουργία διεθνικών δικτύων·

25. είναι της γνώμης ότι, προκειμένου να προσεγγισθεί ο πολίτης, είναι σημαντικό να υπάρχει καλύτερη επικοινωνία και να αναδειχθούν η σημασία και οι συνέπειες των ευρωπαϊκών αποφάσεων για την καθημερινή ζωή μέσω της συνεργασίας με τις περιφερειακές και τοπικές αρχές· προτείνει να δοθεί έμφαση στην τακτική επικοινωνία με τους πολίτες όσον αφορά σημαντικά περιφερειακά και τοπικά έργα, στα οποία έχει συμμετάσχει η ΕΕ, με σκοπό την προαγωγή κοινού ευρωπαϊκού σχεδίου·

26. θεωρεί ότι η συζήτηση θα πρέπει να λαμβάνει υπόψη τις συγκεκριμένες ανάγκες και δραστηριότητες των ατόμων με αναπηρία και των μειονοτικών ομάδων, καθώς και των εθνικών και τοπικών αποδεκτών και συγκεκριμένων ομάδων στόχων· επισημαίνει ότι απαιτείται περισσότερη προσοχή στη διοχέτευση σχετικών, καθώς και περιφερειακού χαρακτήρα, πληροφοριών προς καθορισμένες ομάδες στόχου, συνδέοντας έτσι τα ευρωπαϊκά ζητήματα με την καθημερινή ζωή των πολιτών·

27. εκφράζει την ικανοποίησή του για τις πρωτοβουλίες που έλαβαν ορισμένες αντιπροσωπείες της Επιτροπής και εθνικές διοικήσεις προκειμένου να συνεργαστούν κατά τη διεξαγωγή εκστρατειών ενημέρωσης για την Ευρωπαϊκή Ένωση· τονίζει ότι μια παρόμοια συνεργασία θα μπορούσε να συμβάλει στη δημιουργία πιο άμεσης σχέσης μεταξύ πολιτών και θεσμικών οργάνων·

28. καλεί την Επιτροπή να εξασφαλίσει τη διεξαγωγή διαβουλεύσεων με τους ενδιαφερόμενους φορείς και το κοινό σε ένα πρώιμο στάδιο της διαμόρφωσης πολιτικής· θεωρεί ότι οι βασικές προτάσεις θα μπορούσαν να συνοδεύονται από πρόσθετο κεφάλαιο στην αξιολόγηση επιπτώσεων, στο οποίο να προσδιορίζεται με ποιον τρόπο έχουν ληφθεί υπόψη οι ανησυχίες των πολιτών κατά την κατάρτιση της πρότασης· επισημαίνει ότι θα πρέπει να διευκρινισθούν οι επιπτώσεις των δημοσίων διαβουλεύσεων στη διαδικασία λήψης αποφάσεων της ΕΕ·

29. καλεί την Επιτροπή να αναπτύξει δυναμική και ενεργητική επικοινωνιακή πολιτική, η οποία, αντί να γνωστοποιεί ως επί το πλείστον την τελικώς επιτευχθείσα συναίνεση, να επικεντρώνεται περισσότερο στο να γνωστοποιεί την εξέλιξη των αποφάσεων που εγκρίνονται σε διαφορετικά στάδια της διαδικασίας λήψης αποφάσεων· θεωρεί ότι ο στόχος της επικοινωνιακής πολιτικής της Ένωσης είναι να παράσχει στους πολίτες σαφή αντίληψη της ευρωπαϊκής νομοπαραγωγικής διαδικασίας·

Χρησιμοποίηση των μέσων ενημέρωσης και των νέων τεχνολογιών

30. τονίζει τη σημασία των μέσων ενημέρωσης ως ενδιάμεσων, διαμορφωτών γνώμης, καθώς και φορέων μηνυμάτων προς τον πολίτη στην ευρωπαϊκή δημόσια σφαίρα, την οποία η Επιτροπή αποσκοπεί να αναπτύξει· καλεί, στο πλαίσιο αυτό, την Επιτροπή να στηρίξει συγκεκριμένες πρωτοβουλίες, όπως για παράδειγμα τα φόρουμ διαλόγου σχετικά με ευρωπαϊκά πολιτιστικά θέματα και ευρωπαϊκές πολιτικές, όπου το υλικό θα είναι διαθέσιμο σε πολλές γλώσσες ώστε να μπορεί να παρεμβαίνει και να ανταλλάσσει απόψεις μεγάλος αριθμός ευρωπαίων πολιτών·

31. τονίζει ότι ο ενημερωμένος πολίτης αποτελεί το θεμέλιο κάθε λειτουργικού συστήματος συμμετοχικής δημοκρατίας·

32. ζητεί από την Επιτροπή να καθορίσει, με τη μεγαλύτερη δυνατή ακρίβεια, ποιον ρόλο θα ήθελε να αναθέσει στα μέσα ενημέρωσης και τονίζει την ανάγκη εξεύρεσης φόρμουλας, η οποία θα εμπλέκει περισσότερο τα εθνικά, περιφερειακά και τοπικά μέσα ενημέρωσης στην πολιτική επικοινωνίας, ενώ πρέπει επίσης να εξετάσει τη χρήση εναλλακτικών μέσων ενημέρωσης ως διαύλου επικοινωνίας·

33. εκτιμά ότι η διασυνοριακή συνεργασία περιφερειακών και τοπικών μέσων ενημέρωσης σχετικά με ευρωπαϊκά πολιτικά θέματα πρέπει να ενισχυθεί· εκτιμά ότι η ευρωπαϊκή συνεργασία μεταξύ μέσων ενημέρωσης και δημοσιογράφωνθα φανεί χρήσιμη για την ενημέρωση όσον αφορά την Ευρωπαϊκή Ένωση και καλεί την Επιτροπή να συστήσει, στο πλαίσιο του προϋπολογισμού, Ευρωπαϊκό Ταμείο Δημοσιογραφίας (έρευνας), το οποίο να στηρίζει σχέδια όπου δημοσιογράφοι από πολλά κράτη μέλη θα εξετάζουν μαζί και διεξοδικά ένα ευρωπαϊκό θέμα και θα το μεταφέρουν στις διαφορετικές τοπικές και περιφερειακές συνθήκες·

34. χαιρετίζει την απόσυρση της πρότασης για τη δημιουργία ευρωπαϊκού ειδησεογραφικού οργανισμού·

35. συνιστά στην Επιτροπή να χρησιμοποιεί απλή και κατανοητή γλώσσα κατά την επικοινωνία της με τους πολίτες και τα μέσα ενημέρωσης και μάλιστα συστηματικά στις επίσημες γλώσσες των κρατών μελών καταγωγής ή κατοικίας· πιστεύει ότι η ευρωπαϊκή γλώσσα που χρησιμοποιείται στα ευρωπαϊκά θεσμικά όργανα μάλλον αυξάνει παρά αμβλύνει το χάσμα μεταξύ των ευρωπαϊκών θεσμικών οργάνων και των πολιτών·

36. συνιστά την πραγματοποίηση τακτικών ανταλλαγών απόψεων για τα ευρωπαϊκά θέματα επικοινωνίας μεταξύ των ευρωπαϊκών θεσμικών οργάνων, κυρίως του Κοινοβουλίου, και των μέσων ενημέρωσης·

37. θεωρεί ότι αποτελεί ευθύνη της Επιτροπής κατά κανόνα και των κρατών μελών ειδικότερα, η παροχή αντικειμενικής, αξιόπιστης και αμερόληπτης ενημέρωσης για τις ευρωπαϊκές πολιτικές ως βάση για μια καλά ενημερωμένη συζήτηση· καλεί, στο πλαίσιο αυτό, τα κράτη μέλη να ενισχύσουν την πληροφόρηση των δημοσίων υπαλλήλων των κρατών μελών σχετικά με τις πολιτικές που εφαρμόζονται σε ευρωπαϊκό επίπεδο·

38. χαιρετίζει το γεγονός ότι όσον αφορά τις νέες τεχνολογίες, η Λευκή Βίβλος ευθυγραμμίζεται με την τελευταία έκθεση του Κοινοβουλίου σχετικά με την στρατηγική της ΕΕ για την ενημέρωση και την επικοινωνία·

39. εκτιμά τις προτάσεις της Επιτροπής που αποσκοπούν στην καλύτερη χρησιμοποίηση των νέων τεχνολογιών επικοινωνίας, ζητεί όμως να ληφθούν μέτρα ώστε το "ψηφιακό χάσμα" να μην αποκλείσει ακόμη περισσότερο ένα μέρος των πολιτών από την πρόσβαση στην ενημέρωση για την Ευρωπαϊκή Ένωση· υπογραμμίζει εν προκειμένω ότι θα ήταν σκόπιμο να συνενωθούν —χάριν σφαιρικής προσέγγισης— τα μέσα επικοινωνίας που διαθέτουν τα διάφορα θεσμικά όργανα, όπως η μελλοντική "Web TV" του Ευρωπαϊκού Κοινοβουλίου, με ταυτόχρονο σεβασμό της αυτονομίας του· υπογραμμίζει επίσης ότι τα παραδοσιακά μέσα μαζικής επικοινωνίας, όπως η τηλεόραση, πρέπει να αξιοποιηθούν·

Κατανόηση της ευρωπαϊκής κοινής γνώμης

40. ζητεί από την Επιτροπή να ενημερώσει το Κοινοβούλιο σχετικά με την αξιολόγηση της διαβούλευσης που έχει αναλάβει·

41. θεωρεί αμφισβητήσιμη τη δημιουργία παρατηρητήριου για την ευρωπαϊκή κοινή γνώμη βραχυπρόθεσμα και θεωρεί ότι προτού να εκτελεστεί μια τέτοια αποστολή, πρέπει να γίνει πιο συντονισμένη χρήση των ήδη διαθέσιμων δεδομένων και πόρων·

42. διαπιστώνει ότι δεν είναι δυνατόν να υπάρξει ικανοποιητική πολιτική επικοινωνίας χωρίς ακριβή γνώση των κενών της ενημέρωσης των πολιτών της Ένωσης, είτε πρόκειται για περιεχόμενα της κοινοτικής δράσης, είτε για τα όργανα και τις διαδικασίες που επιτρέπουν την εφαρμογή της· ζητεί συνεπώς να ανατεθεί στις υπηρεσίες του ευρωβαρομέτρου ειδική και εκτεταμένη δημοσκόπηση που να επιτρέπει τη λήψη ακριβούς μέτρου, αναλόγου του επιπέδου ενημέρωσης των πολιτών της Κοινότητας και εν συναρτήσει με το κράτος προέλευσής τους, την κοινωνικοεπαγγελματική τους κατηγορία και τον πολιτικό τους προσανατολισμό·

Συνεργασία

43. ζητεί από την Επιτροπή να εκπονήσει συγκεκριμένες προτάσεις για την εφαρμογή της πολιτικής για την επικοινωνία και να αξιολογήσει τις νομικές και χρηματοοικονομικές επιπτώσεις της·

44. θεωρεί ότι το έργο της Διοργανικής Ομάδας Πληροφόρησης (ΔΟΠ) πρέπει να αναλυθεί, προκειμένου να εξεταστεί εάν υπάρχει δυνατότητα βελτιώσεων·

45. τονίζει την ανάγκη εντονότερης συμμετοχής των πανευρωπαϊκών πολιτικών κομμάτων στο διάλογο με τους ψηφοφόρους τους για θέματα ΕΕ·

46. αποδίδει ιδιαίτερη σημασία στο ρόλο που διαδραματίζουν τα πολιτικά κόμματα υπέρ της κοινοβουλευτικής δημοκρατίας σε όλα τα επίπεδα· εκφράζει τη λύπη του για το γεγονός ότι το δυναμικό των διεθνικών πολιτικών κομμάτων παραμένει αναξιοποίητο καθώς και ότι πολυάριθμα εθνικά κόμματα δεν προτίθενται επ' ουδενί να υιοθετήσουν μια ευρωπαϊκή διάσταση με συνεπή και πειστικό τρόπο· καλεί επιμόνως τα πολιτικά κόμματα να λάβουν υπόψη τους τα ευρωπαϊκά θέματα κατά τη λήψη αποφάσεων και κατά την προεκλογική τους εκστρατεία και να ενεργήσουν κατά τέτοιο τρόπον ώστε να προσφέρουν στους πολίτες πραγματικές πολιτικές επιλογές όσον αφορά το μέλλον της Ευρώπης·

47. υπογραμμίζει ότι μια πολιτική επικοινωνίας οφείλει να λαμβάνει υπόψη τον ιδιαίτερο "βηματισμό" (tempo) των ευρωπαϊκών υποθέσεων, ο οποίος συχνά δεν συμπίπτει με τα εθνικά πολιτικά θεματολόγια και δεν μπορεί να αναπτυχθεί πραγματικά στο περιθώριο των συγκεκριμένων πολιτικών και δράσεων της Ευρωπαϊκής Ένωσης, οι οποίες έχουν ανεξάρτητο χρονοδιάγραμμα· φρονεί επομένως ότι η Επιτροπή, το Συμβούλιο και το Κοινοβούλιο πρέπει να συμφωνήσουν επί χρονοδιαγράμματος για τις μείζονες υποθέσεις που είναι πιθανό να ενδιαφέρουν ιδιαίτερα την ευρωπαϊκή κοινή γνώμη, προκειμένου να εστιάσουν σε αυτά τα θέματα τις προσπάθειές τους στον τομέα της επικοινωνίας·

48. ζητεί από τα θεσμικά όργανα να μελετήσουν τη δυνατότητα να δημιουργηθεί συντονιστική ομάδα δευτέρου επιπέδου, όπου θα εκπροσωπούνται οι αρμόδιες γενικές διευθύνσεις των επιμέρους θεσμικών οργάνων καθώς και εκπρόσωποι των επιτροπών του Κοινοβουλίου, με σκοπό τον συντονισμό των συγκεκριμένων δράσεων εκτέλεσης των κατευθυντηρίων γραμμών που έχουν οριστεί από τη ΔΟΠ·

49. επαναλαμβάνει ότι η Ευρωπαϊκή Ένωση γίνεται συχνά αντιληπτή ως ενιαία οντότητα από τους πολίτες, οι οποίοι δεν υποχρεούνται να γνωρίζουν τις θεσμικές εκφάνσεις και ότι πρέπει συνεπώς οι πολιτικές επικοινωνίας κάθε θεσμικού οργάνου να διέπονται από κοινή λογική, με πνεύμα σεβασμού των αρμοδιοτήτων και της αυτονομίας καθενός οργάνου· επαναλαμβάνει την έκκλησή του για τη διεξαγωγή μεγάλης ετήσιας διοργανικής συζήτησης με αυτό το θέμα στην ολομέλεια, προκειμένου να εγκριθεί κοινή δήλωση για τους στόχους και τα μέσα αυτής της πολιτικής·

50. υποστηρίζει την ανάπτυξη του διαλόγου και των δημοσίων συζητήσεων που οργανώνονται από κοινού μεταξύ των θεσμικών οργάνων της ΕΕ, αφενός, και των εθνικών και περιφερειακών οργάνων, αφετέρου· τονίζει τη σημασία της στήριξης της επικοινωνίας σε πρωτοβουλίες βασισμένες σε φορείς επικοινωνίας για το "ευρύ κοινό" όπως τα πολιτιστικά προγράμματα (φιλολογικά ή κινηματογραφικά βραβεία), οι αθλητικές εκδηλώσεις, κ.λπ.· εκτιμά ότι η επικοινωνία πρέπει να λαμβάνει υπόψη τον στρατηγικό προσανατολισμό βάσει του κοινού στο οποίο απευθύνεται, όπως τα πανεπιστήμια, οι οργανισμοί τοπικής αυτοδιοίκησης ή οι επαγγελματικές οργανώσεις·

51. στηρίζει την ενίσχυση του ρόλου του Διαμεσολαβητή προκειμένου να δοθεί μεγαλύτερη αξιοπιστία στη διαφάνεια·

52. επισημαίνει ότι το πρόγραμμα Prince βασίζεται, παραδοσιακά, στη συνεργασία μεταξύ της Επιτροπής και των κρατών μελών· στην τελευταία του έκθεση σχετικά με τη στρατηγική επικοινωνίας της Ευρωπαϊκής Ένωσης, το Κοινοβούλιο υπογράμμιζε την ανάγκη μιας κοινοβουλευτικής συμμετοχής για τον προσδιορισμό προτεραιοτήτων του προγράμματος Prince· για τον λόγο αυτόν, εκτιμά ότι οι βουλευτές του Ευρωπαϊκού Κοινοβουλίου πρέπει να συμμετέχουν πλήρως στις εκδηλώσεις που διοργανώνονται υπό την αιγίδα του προγράμματος αυτού·

53. συνιστά να αυξηθούν οι πιστώσεις που διατίθενται στα υφιστάμενα χρηματοδοτικά προγράμματα, οι οποίες θα επιτρέψουν την καλύτερη προβολή της ευρωπαϊκής ολοκλήρωσης, όπως Δια Βίου Εκπαίδευση και Κατάρτιση, Νεολαία, Ευρώπη για τους Πολίτες, Μέσα Ενημέρωσης, και Πολιτισμός, υπό την προϋπόθεση ότι τηρούνται πλήρως οι στόχοι των επί μέρους προγραμμάτων·

54. υποστηρίζει την αντικατάσταση των πέντε κονδυλίων του προϋπολογισμού για το πρόγραμμα Prince που υφίστανται σήμερα από ένα ενιαίο πρόγραμμα το οποίο θα διαχειρίζεται η Γενική Διεύθυνση Επικοινωνίας, καθώς αυτό θα προσέφερε μεγαλύτερη ευελιξία και κεντρικό συνομιλητή·

55. υπογραμμίζει την αναγκαιότητα να δοθεί η μεγαλύτερη δυνατή προβολή στη χρηματοδοτική στήριξη που παρέχεται από την Ευρωπαϊκή Ένωση και, κατά συνέπεια, στην υποχρέωση που θα πρέπει να έχει κάθε θεσμικό όργανο, ένωση ή δραστηριότητα που λαμβάνει επιχορήγηση στο πλαίσιο προγράμματος της Ένωσης να εξασφαλίζει τη δημοσιότητα αυτή·

56. τονίζει ότι για την επιτυχή επικοινωνία έχει καθοριστική σημασία η ενεργός συμμετοχή των κρατών μελών και καλεί, ως εκ τούτου, τα κράτη μέλη να εξεύρουν τα τεχνικά και οικονομικά μέσα προκειμένου να συνεισφέρουν στις κοινές επικοινωνιακές προσπάθειες της ΕΕ·

57. προτρέπει τα κράτη μέλη να μεταφέρουν αμέσως και με κατάλληλο τρόπο την κοινοτική νομοθεσία στο εθνικό δίκαιο, ώστε να διασφαλισθεί ότι όλοι οι πολίτες της ΕΕ απολαμβάνουν το ίδιο επίπεδο δικαιωμάτων που παρέχονται από την κοινοτική νομοθεσία· καλεί την Επιτροπή να διασφαλίσει με πιο ενεργό τρόπο την εφαρμογή των διατάξεων της κοινοτικής νομοθεσίας· ενθαρρύνει την Επιτροπή να συνεργασθεί με τις κυβερνήσεις των κρατών μελών ώστε να ενημερώσει τους πολίτες σχετικά με το δικαίωμά τους να προσφεύγουν στη δικαιοσύνη και σε ένδικα μέσα σε περίπτωση παραβίασης των δικαιωμάτων τους·

58. καλεί την Επιτροπή να ιεραρχήσει καλύτερα τις εταιρικές σχέσεις της στον τομέα της επικοινωνίας, αναπτύσσοντας προτιμησιακές σχέσεις με εταίρους "διεθνικής διάστασης", όπως οι οργανώσεις της ευρωπαϊκής κοινωνίας των πολιτών που βρίσκεται σε στάδιο συγκρότησης, τα ευρωπαϊκά πολιτικά κόμματα και οι δημοσιογράφοι· επιβεβαιώνει τη σημασία να συμπεριληφθούν σε αυτές μέσα επικοινωνίας που απευθύνονται στους νέους με στόχο την ενίσχυση ενός ευρωπαϊκού χώρου ενεργών πολιτών·

59. υπογραμμίζει την αναγκαιότητα προσαρμογής και προαγωγής των στρατηγικών και των περιεχομένων της Λευκής Βίβλου σε σχέση με τις τρέχουσες συζητήσεις στην ευρωπαϊκή κοινωνία και μεταξύ των κρατών μελών·

*

* *

60. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Επιτροπή Περιφερειών, στην Ευρωπαϊκή Κοινωνική και Οικονομική Επιτροπή και στις κυβερνήσεις και τα κοινοβούλια των κρατών μελών.

[1] ΕΕ L 145 της 31.5.2001, σ. 43.

[2] ΕΕ C 47 E της 27.2.2003, σ. 400.

[3] ΕΕ C 64 E της 12.3.2004, σ. 591.

[4] ΕΕ C 92 E της 20.4.2006, σ. 403.

--------------------------------------------------